Bjarni Benediktsson , fjármálaráðherra , ræðir hér við Heimi Má Pétursson fréttamann . Vísir / Sigurjón Þrátt fyrir að formaður Sjálfstæðisflokksins telji að endurskoða þurfi stöðu Ríkisútvarpsins á auglýsingamarkaði segist hann þó ekki vilja „ draga jaxlana “ úr stofnuninni . Hann sé þeirrar skoðunar að þörf sé á sjálfstæðu , öflugu Ríkisútvarpi , sem þó megi ekki verða „ langstærsta tréð í skóginum . “ Áður en þingflokkur Sjálfstæðismanna getur fyllilega sætt sig við fjölmiðlafrumvarp menntamálaráðherra verði hins vegar að líta betur til heildarmyndarinnar á fjölmiðlamarkaði , ekki síst þegar kemur að auglýsingasölu Ríkisútvarpsins . Þetta er meðal þess sem fram kom í máli Bjarna Benediktssonar í Bítinu á Bylgjunni í morgun . Farið var um víðan völl í viðtalinu , sem hlusta má á hér að neðan . Staðan á fjölmiðlamarkaði barst í tal , ekki síst vegna fjölmiðlafrumvarps Lilju Alfreðsdóttur sem virðist andvana fætt . Þingflokkur Sjálfstæðismanna hefur ekki viljað lofa stuðningi sínum við frumvarpið , sem kveður á um endurgreiðslur á ritstjórnarkostnaði fyrir alls 400 milljónir króna , ekki síst vegna þess að Sjálfstæðismenn vilja endurskoða stöðu Ríkisútvarpsins á auglýsingamarkaði . Auglýsingalaust kostar meira Bjarni lagði enda ríka áherslu á auglýsingasölu stofnunarinnar á Bítinu í morgun . Auglýsingatekjur séu ein af grunnstoðunum í rekstri einkarekinna miðla og sagði hann það skoðun þingflokksins að þessar tekjur verði að „ skilja eftir “ fyrir minni miðlana , til að tryggja að þeir tóri . „ Ég er ekki að tala um að við þurfum að veikja Ríkisútvarpið , “ sagði Bjarni . „ Ég er bara að segja að það er að taka til sín af mikilvægri tekjuuppsprettu frjálsra fjölmiðla , allt of mikið . “ Auglýsingadeild Ríkisútvarpsins taki til sín stóran bita af auglýsingakökunni , með sínum „ framsækna hætti “ eins og Bjarni lýsti því . Hann benti á að þessu væri ekki svona farið hjá mörgum ríkismiðlum í nágrannalöndum okkar . Ríkisreknir fjölmiðlar eru víða ekki á auglýsingamarkaði , en fyrir vikið kosta þeir skattborgara meira . „ Menn verða einfaldlega horfast í augu við það að ef það á að halda úti þessari starfsemi þá kostar það , það þarf bara að borga þann reikning , “ sagði Bjarni . Vilji Bjarna til að endurskoða auglýsingasölu Ríkisútvarpsins væri þó ekki til marks um það að hann vilji grafa undan stofnuninni , að hans sögn . Það sé aðeins „ eðlilegur hluti þeirra breytinga sem þarf að gera “ til að bæta megi heildarmyndina á fjölmiðlamarkaði . Í Efstaleiti er rekin framsækin auglýsingadeild , að sögn fjármálaráðherra . Vísir / Vilhelm Nú þegar í samkeppni við samfélagsmiðla „ Í því er þó ekki falin nein sérstök ósk um að draga jaxalana úr Ríkisútvarpinu . Ég er þeirrar skoðunar að við þurfum á sjálfstæðu , öflugu Ríkisútvarpi að halda , “ sagði Bjarni og bætti við : „ En það má hins vegar ekki vera þannig að það standi eins og langstærsta tréð í skóginum og varpi skugga á allt sem er í kringum sig . Það þarf ekki að vera þannig . “ Frumvarp menntamálaráðherra væri ákveðin „ viðleitni “ sem tekur mið af aðferðafræði sem er notuð annars staðar til þess að dreifa takmörkuðum fjármunum til einkarekinna miðla . Frumvarpið hafi teki jákvæðum breytingum að undanförnu , að sögn Bjarna , en heildarmyndin þurfi þó að vera skýrari áður en það muni njóta stuðnings Sjálfstæðismanna . Hann segir jafnframt að stuðningur við fjölmiðla ætti ekki síst að að beinast að þeim sem eru með „ stórar fréttastofur og eru á dagsdaglegum grunni að deila fréttum með öllum landsmönnum um allt land . Ef að þessir aðilar eru skildir eftir þá finnst mér við ekki hafa hitt í mark . “ Jafnframt sé ekki tilefni til að óttast það að auglýsingatekjur fari úr landi , hverfi Ríkisútvarpið af auglýsingamarkaði . Einkareknir miðlar séu nú þegar í samkeppni við auglýsingasölu á samfélagsmiðlum . Viðtalið við Bjarna í heild má nálgast í spilaranum hér að ofan . Sjálfstæðisflokkurinn ætlar ekki að standa í vegi fyrir því að fjölmiðlafrumvarp mennta - og menningarmálaráðherra verði tekið til þinglegrar meðferðar . Nokkur fjöldi þingmanna flokksins gerir þó ákveðna fyrirvara við frumvarpið .